钦定古今图书集成/历象汇编/岁功典/第033卷 > 《大戴礼记》 > 夏小正
## 钦定古今图书集成/历象汇编/岁功典/第033卷 > 《大戴礼记》 > 夏小正

“三月，参则伏。”伏者，非忘之辞也。星无时而不见，俄有
不见之时，故曰“伏”云。“摄桑，桑”，摄而记之，急桑也。委杨，
杨则花而后记之。䍷羊，羊有相还之时，其类䍷䍷然，
记变尔。或曰：䍷，羝也。螜则鸣。螜，天蝼也。颁冰，颁冰者，
分冰以授大夫也。采识，识草也。“妾子始蚕，先妾而后
子，何也？”曰：“事有渐也。言自卑事者始。执养宫事。”执，操
也。养，长也。《祈麦实》，麦实者，五谷之先见者，故急祈而
记之也。《越有小旱》。越，于也，记是时恒有小旱。田鼠化
为鴽。鴽，鹌也，变而之善，故尽其辞也。鴽为鼠，变而之
不善，故不尽其辞也。“拂桐芭，拂也”者，拂也，桐芭之时
也。或曰：言桐芭始生貌，拂拂然也。鸣鸠，言始相命也。
先鸣而后鸠，何也？鸠者，鸣而后知其鸠也。